b'\n_START_ARTICLE_\nErkki Teikari\n_START_PARAGRAPH_\nErkki Teikari (s. 9. hein\xc3\xa4kuuta 1941 Oulu) on suomalainen toimittaja._NEWLINE_Teikari ty\xc3\xb6skenteli pitk\xc3\xa4\xc3\xa4n Satakunnan Kansassa. H\xc3\xa4n toimi vuodesta 1982 vuoteen 2002, jolloin j\xc3\xa4i el\xc3\xa4kkeelle, lehden vastaavana p\xc3\xa4\xc3\xa4toimittajana, mit\xc3\xa4 ennen h\xc3\xa4n toimi vuosina 1973\xe2\x80\x931976 ja 1977\xe2\x80\x931981 lehden toisena p\xc3\xa4\xc3\xa4toimittajana. Vuosina 1976\xe2\x80\x931977 h\xc3\xa4n toimi sanomalehti Kalevan p\xc3\xa4\xc3\xa4toimittajana. Teikari on palkittu toimittajanurastaan muun muassa valtion journalistipalkinnolla, P\xc3\xa4\xc3\xa4toimittajien yhdistyksen journalistipalkinnolla ja Suomalaisen Sanomalehtimiesliiton Olli-palkinnolla vuonna 2003._NEWLINE_Teikari on koulutukseltaan yhteiskuntatieteiden tohtori, joksi h\xc3\xa4n valmistui vuonna 1973 Tampereen yliopistosta. H\xc3\xa4nen v\xc3\xa4it\xc3\xb6skirjansa aiheena oli puolueiden p\xc3\xa4\xc3\xa4lehtien ulkopoliittinen suunta vuosina 1933\xe2\x80\x931944. Yhteiskuntatieteiden kandidaatiksi h\xc3\xa4n oli valmistunut vuonna 1964 ja lisensiaatiksi vuonna 1967. Ennen uraansa Satakunnan Kansassa Teikari ty\xc3\xb6skenteli Tampereen yliopistossa ja sen edelt\xc3\xa4j\xc3\xa4ss\xc3\xa4 Yhteiskunnallisessa Korkeakoulussa muun muassa lehdist\xc3\xb6opin lehtorina. H\xc3\xa4n on toiminut my\xc3\xb6s Jyv\xc3\xa4skyl\xc3\xa4n yliopiston journalistiikan ja Tampereen yliopiston tiedotusopin dosenttina.  _NEWLINE_Teikarin luottamusteht\xc3\xa4vi\xc3\xa4 ovat olleet muun muassa STT:n hallituksen, P\xc3\xa4\xc3\xa4toimittajien yhdistyksen ja Sanomalehtien Liiton toimitusjaoston puheenjohtajuudet.'